Foto’s: Talle beseer toe brandblusser in bus ontplofFoto: ANA. Talle passasiers is Maandag beseer toe ŉ brandblusser op ŉ Algoa-bus in Port Elizabeth ontplof het. Die voorval het net voor 08:00 op Mendiweg buite New Brighton plaasgevind. Sizwe Kupelo, woordvoerder van die Oos-Kaapse departement van gesondheid, het gesê een van die passasiers het die ambulansdienste se kontrolekamer geskakel. Volgens die verslag van die departementele ambulansdienste het die ontploffing aan die voorkant van die bus plaasgevind. “Daar is vasgestel ŉ brandblusser het ontplof. Die wit poeierstof het die hele bus verswelg en tot paniek en chaos gelei.” Die passasiers het volgens die ambulansverslag die noodvensters van die bus gebreek en uitgespring om te ontsnap. Ander passasiers het na die agterkant van die bus beweeg en dit het ŉ stormloop tot gevolg gehad. Sommige passasiers het asemhalingsprobleme ervaar as gevolg van die poeierige stof wat hulle ingeasem het. Altesaam 16 passasiers het verskeie beserings opgedoen.